De Villiers, onder die vroue bekend as 'n ``Ingelse Boer'', was voor die oorlog 'n onderwyser op Bethulie wat sy onderwysopleiding aan pres. M.T. Steyn te danke gehad het.
As hulle kwansuis op die verkeerde plekke hout gehaal het, het hy hulle te perd gejaag na die kantoor van Deary, wat alles moontlik gedoen het om die lewe van die kampinwoners ondraaglik te maak, het 'n oorlewende van die kamp, mev. Anne Breedt, ná die oorlog vertel.
Op 'n dag het De Villiers weer 'n paar seuns voor sy bruin perd uitgedryf - al slanende met 'n sweep. Tant Annie Taljaardt, 'n groot, sterk en kwaai boervrou, het haar bloedig vir hom vererg en De Villiers se perd aan die stang gegryp. Nadat sy hom deeglik berispe en met 'n drag slae gedreig het, het die boeglam geskrikte joiner druipstert weggery.
De Villiers het glo gesê hy is baie meer werd is vir die Engelse binne die kamp as daarbuite - hy het meer Boere binne doodgemaak as wat die soldate daarbuite kon regkry!
Uit die De Villiers-stamregister blyk dit dat Tobias twee dogters en 'n skoondogter, asook agt kleinkinders in konsentrasiekampe aan die dood afgestaan het, waarvan twee in die Bethuliekamp by hom. Dié agttal was kinders van sy drie seuns.
Sy seun Tobias Johannes is in die oorlog gewond, gevange geneem en na Indië verban. Binne 'n skrale vier dae het drie van sy vier kinders in die Springfonteinkamp gesterf.
'n Kamppredikant, ds. A.D. Lückhoff, noem Tobias 'n goeie ou man wat hom as jong predikant in die haglike omstandighede grootliks opgebeur het.
Hy het God gesien, maar tussen hom en die hemel was 'n bank vroue en kinders. Hy het gevoel dat hy nie deur hulle kon dring nie. Radeloos en versteurd het hy versoek dat die vroue en kinders gevra moet word om hom te vergewe sodat hy in vrede kon sterwe. Hulle het geweier.
Hy is nietemin dood en is tussen die Britse soldate in die dorpsbegraafplaas begrawe. Die grafsteen het omgeval en in twee gebreek. Dit lê 'n paar tree van 'n pragtige graf vir hom tussen sy familielede. Die grafskrif lees: ``Salig is die dode wat in die Here sterwe. Die son het ondergegaan terwyl dit nog dag was.'' - Jeremia 15:9.